EELNÕU 2020/265

								KOMISJONID:

eelarve- ja arengu-	JK	
haridus-		
kultuuri- 		
majandus-	X	
revisjoni-		
sotsiaal- 		

VILJANDI LINNAVOLIKOGU

OTSUS

18. juuni 2020   nr

Loa andmine varaliste kohustuste võtmiseks
Leola 12a hoone energiatõhusaks muutmiseks

Kohaliku omavalitsuse üksuse finantsjuhtimise seaduse § 28 lõike 3, Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ § 17 lõike 7 ja riigihalduse ministri 26.02.2020 määruse nr 7 „Kohaliku omavalitsuse hoonete energiatõhusaks muutmiseks antava toetuse kasutamise tingimused ja kord“ alusel Viljandi Linnavolikogu

o t s u s t a b:

1. Esitada kohaliku omavalitsuse hoonete energiatõhusaks muutmise taotlusvooru projekt „Leola 12a hoone energiatõhusaks muutmine“.

2. Lubada Viljandi Linnavalitsusel võtta varalisi kohustusi punktis 1 nimetatud projekti elluviimiseks ja tagada projekti omafinantseering summas kuni 250 000 eurot.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Reet Alev, Marika Aaso
Esitatud: 01.06.2020
Esitaja: Viljandi Linnavalitsus			Ettekandja: Kalvi Märtin
Lk arv:2
Hääletamine: koosseisu häälteenamus

Seletuskiri
Loa andmine varaliste kohustuste võtmiseks Leola 12a hoone 
energiatõhusaks muutmiseks

Eelnõu eesmärk on saada volikogult luba projekti „Leola 12a hoone energiatõhusaks muutmine“ esitamiseks kohaliku omavalitsuse hoonete energiatõhusaks muutmise taotlusvooru ja projekti omafinantseeringu tagamiseks kuni 250 000 euro ulatuses.

Riigihalduse ministri 26.02.2020 määruse nr 7 „Kohaliku omavalitsuse hoonete energiatõhusaks muutmiseks antava toetuse kasutamise tingimused ja kord“ alusel on avatud I taotlusvoor kohaliku omavalitsuse hoonete energiatõhusaks muutmiseks. Korra kohaselt on taotlusvoorust toetatavad energiatõhususe tööd ehk väliskeskkonnast katuse ja teiste välispiiretega eraldatud siseruumiga ehitisse (ehk hoonesse) tarnitud energiat, hoone ülalpidamiskulusid ja kasvuhoonegaaside heidet vähendavad ning energiasäästu suurendavad ja taastuvenergia kasutust edendavad rekonstrueerimistööd. Rekonstrueeritava hoone omanik peab olema kohaliku omavalitsuse üksus, hoone on tervikuna või osaliselt kasutuses kohaliku omavalitsuse korralduse seaduse § 6 lõigete 1 ja 2 alusel osutatava teenuse osutamiseks ning hoonet kasutatakse pärast energiatõhususe töid vähemalt viie aasta jooksul kohaliku omavalitsuse korralduse seaduse § 6 lõigete 1 ja 2 alusel osutatava teenuse osutamiseks või muude avaliku sektori pakutavate teenuste osutamiseks vähemalt toetuse taotluses tooduga samas mahus. Toetuse määr sõltub kohaliku omavalitsuse üksuse põhitegevuse tuludest ja kohaliku omavalitsuse elanike arvust. Korra alusel on maksimaalseks toetuseks rekonstrueeritava hoone abikõlbliku köetava netopinna ühe ruutmeetri kohta 360-630 eurot sõltuvalt omavalitsuse toetusmäärast ja maksimaalne toetus omavalitsuse kohta 360 000-630 000 eurot. Taotluse kohustuslikuks lisaks on hoone energiaaudit või energiaauditi vahearuanne. Taotluse koosseisus on taotleja kohustatud esitama omafinantseeringut kinnitavad ja tõendavad dokumendid. Projektid tuleb ellu viia hiljemalt 31. detsembriks 2022.

Viljandi linna arengustrateegia 2030+ ja Viljandi linna arengukava aastateks 2020-2025 kohaselt on peatüki „Hooliv ja sotsiaalselt turvaline Viljandi linn“ tegevuskava meetme 35 Sotsiaalteenuste taristu parendamine ühe tegevusena ette nähtud Leola 12a rekonstrueerimine eesmärgiga parandada hoone energiatõhususe näitajaid ja vähendada ülalpidamiskulusid. Tegevuse elluviimiseks olid planeeritud vahendid Viljandi linna 2020. aasta eelarvesse, 200 000 eurot sihtrahana ja 200 000 eurot omavahenditest. Põhjusel, et sihtraha taotlemiseks sobivaid võimalusi aasta alguses ei avanenud, ei ole võimalik projekti ellu viia 2020. aastal. Kohaliku omavalitsuse hoonete energiatõhusaks muutmiseks antava toetuse taotlemisel toimub Leola 12a rekonstrueerimistööde teostamine 2021. aastal. 

Taotlusvooru raames on Viljandi linna maksimaalne toetusmäär on 62 % projekti abikõlblikest kuludest. Leola 12a hoone rekonstrueerimistööde hinnanguline maksumus on kuni 550 000 eurot. Maksumuses sisalduvad nii abikõlblikud tööd (energiatõhususe tööd sh akende ja uste vahetus, hoone soojustamine, ventilatsioonisüsteemi paigaldamine, elektrisüsteemi ja valgustuse uuendamine) kui ka mitteabikõlblikud tööd (lifti, kaldteede, välistreppide ja varjualuste ehitustööd). Projekti omaosaluse moodustavad 38 % abikõlblikest töödest ja 100 % mitteabikõlblikud tööd. Omaosalus kokku on hinnanguliselt kuni 250 000 eurot.

Eelnõu toob linna 2021. aasta eelarvele kulu kuni 250 000 eurot. 

(allkirjastatud digitaalselt)
Reet Alev
linnaarengu spetsialist